Jučerašnje skandalozno priopćenje Ivice Kirina, gradonačelnika Virovitice koji je svog bivšeg najbližeg suradnika, pročelnika za gospodarstvo i financije Sinišu Palma, samo dan nakon što je pokopan, proglasio osobom sklonoj kocki, otvara niz pitanja i o ulozi samog Kirina u cijeloj aferi. Neobično je da Kirin, koji je, podsjetimo, bio ministar unutarnjih poslova u Vladi Ive Sanadera od 12. srpnja 2005. do 2. siječnja 2008. tek post festum saznaje za navodni porok svog bliskog suradnika, te da o tome, očito u velikoj panici, na krajnje neprimjeren način, bez ijednog dokaza i na samom početku službene istrage izvještava javnost.

Gradonačelnik Kirin je, u prvom priopćenju, objavljenom u ponedjeljak, kad javnost još nije znala za smrt pročelnika financija Palma, vrlo šturo, ne navodeći ime svog suradnika, napisao: ”Nakon saznanja o počinjenju kaznenog djela, isti trenutak sam podnio kaznenu prijavu Policijskoj upravi virovitičko-podravskoj, a protiv odgovorne osobe pokrenuo postupak udaljenja iz službe te je razriješio svih ovlasti. Zbog zakonske obveze tajnosti vođenja postupka i izvida nadležnih tijela koji su u tijeku, ne mogu više ništa komentirati do okončanja postupka”. No, ne obazirući se na ”zakonske obveze tajnosti”, Kirin jučer, prije ”okončanja postupka”, otkriva niz zbunjujućih detalja.

Nelogičnosti Kirinove strane priče

Osim već spomenute informacije kako je pročelnik za financije bio ”ovisnik o kockanju”, zbog čega, kaže, ima ”razloga vjerovati da je pronevjereni novac iz gradskog proračuna iskorišten upravo u tu svrhu”, Kirin otkriva kako je ”proračunu Grada Virovitice tijekom više godina nanesena milijunska šteta”. Siniša Palm, međutim, na mjestu pročelnika financija je od druge polovine 2017. godine. Dakle, nepune dvije godine, a Kirin govori o šteti koja je nanošena ”više godina”. Prije nego što je Palm došao na mjesto šefa gradskih financija, tu je dužnost obavljala Vesna Grbac, koja potom, zanimljivo, odlazi na mjesto pročelnice za unutarnju reviziju Grada Virovitice.

Još, zanimljivije: gradonačelnik Kirin, tu će osobu, Vesnu Grbac, koja je bila zadužena za reviziju poslovanja Grada, nakon Palmove smrti, odmah postaviti na njegovo mjesto! Upravo je nevjerojatna tvrdnja iz jučerašnjeg Kirinovog priopćenje u kojoj kaže: ”Način na koji je stvorena šteta bio je nama skriven, a metode je bilo nemoguće otkriti redovnom analizom poslovanja i redovnim financijskim kontrolama koje Grad provodi u svom poslovanju”.

Kako je milijunska šteta prošla neopaženo?

Što to znači? Kakve su to ”metode” bile u pitanju i kako je moguće da ”milijunska šteta” o kojoj govori Kirin, ne precizirajući kolika je, nije ”više godina” otkrivena? Što su radile revizije? Što je radio gradonačelnik Kirin, osoba koja je, rekli smo, dvije i pol godine bila na mjestu ministra unutarnjih poslova i za to vrijeme valjda ponešto i naučila o ”skrivenim metodama”, koje je, navodno koristio pokojni Palm, pelješeći novac iz gradskog proračuna bez Kirinovog znanja. I kako to da Kirin, u malom gradu poput Virovitice, nije znao da je njegov najbliži i najvažniji suradnik u gradskoj upravi, odgovoran za gradske financije, bio ”ovisnik o kocki”?

Također, zanimljivo: najviše pitanja izaziva podatak koji se pojavio u medijima, da je manjak u proračunu Grada Virovitice 17 milijuna kuna. Nikome nije jasno kako je do tako ogromnog minusa moglo doći (proračun grada u 2019. je 286 milijuna kuna) i je li moguće da je sve to djelo samo jednog čovjeka, ”ovisnog o kocki”? Kirin, u svom jučerašnjem priopćenju, nije demantirao taj iznos, on relativizira priču i govori o ” milijunskoj šteti”. Nekoliko osoba iz Virovitice, s kojima smo razgovarali, tvrde kako je Palm bio iznimno oprezna osoba, koja je pazila na svaki zarez i nikada ništa nije radila na svoju ruku. Uz to, u malom gradu kao što je Virovitica gdje svatko o svakome sve zna, Palma nisu viđali u lokalnim kockarnicama, niti mjestima poznatim po kartaškim seansama.

Kirinov životopis nije besprijekoran

“Kada je s mjesta direktora Informativnog centra Virovitica Palma doveo na mjesto pročelnika financija, nas kao gradske vijećnike Kirin o tome nije pitao. Rekao je da ima pravo sam birati svoje suradnike, što je točno, no to govori da je Palm bio isključivo njegov izbor, te da je očito, u njega imao puno povjerenje” – kaže za Telegram Darko Lešković, virovitički gradski vijećnik iz redova oporbenog Mosta. Iz toga se dâ zaključiti kako je Kirin u Palma, čovjeka kojeg će nakon nepune dvije godine optužiti za ovisnost o kocki, imao ogromno povjerenje. No, ako je Palm i bio ”ovisnik o kocki” ni Kirinov životopis nije besprijekoran.

S mjesta ministra unutarnjih poslova morao je odstupiti zbog sudjelovanja u lovu s tadašnjim haškim optuženikom, generalom Mladenom Markačem, koji se nalazio u kućnom pritvoru i prekršio obvezu nepojavljivanja u javnosti. Osim toga, samo zahvaljujući presumpciji nevinosti, Kirin je i dalje gradonačelnik Virovitice, mada mu je za vratom optužnica USKOK-a koji tvrdi da je od 2006. do 2008., na traženje bivšeg HDZ-ova rizničara Mladena Barišića, sklapao nepotrebne poslove s Fimi medijom, mada je znao da taj novac ide u crne fondove HDZ-a. Radilo se o 7,5 milijuna kuna. Taj čovjek, Ivica Kirin, sada, dakle, optužuje svog bivšeg najbližeg suradnika za izvlačenje novca iz gradskog proračuna koje je navodno potrošio na kocku.

Kontradiktornosti u izjavama Sanje Kirin

Viroviticom kruže razne priče o mogućim razlozima smrti bivšeg Kirinovog šefa financija. Novinarka Iva Anzulović tako upozorava na neobičan detalj do kojeg je došla u razgovoru s pokojnikovom majkom, dan nakon sprovoda Siniše Palma. Gradonačelnik Kirin, naime, u jučerašnjem priopćenju, misleći na Palma, tvrdi: ”Odgovorna osoba u petak je uredno došla na posao, a u razmaku od nekoliko sati ista je, bez javljanja suradnicima otišla s radnog mjesta te joj se nakon toga gubi svaki trag. Iako su je kolege i poslovni suradnici pokušavali kontaktirati, na telefonske pozive i poruke više nije odgovarala”.

Međutim, kako navodi novinarka Anzulović, Palmova majka kaže kako je u subotu, nakon što sin nije došao kući, poslala SMS poruku supruzi gradonačelnika, Sanji Kirin, koja radi kao voditeljica odsjeka za gospodarstvo u Gradu Virovitici, u istom odjelu s Palmom, i upitala zna li što se u petak dogodilo na poslu jer se Siniša nije vratio kući. Sanja Kirin odgovorila je kako se nije dogodilo ništa neuobičajeno i da je Siniša u petak rekao kako uzima godišnji odmor. Izjava potpuno suprotna onome što u jučerašnjem priopćenju tvrdi njen suprug, gradonačelnik Ivica Kirin. U Virovitici se upozorava i na činjenicu kako je tijelo pokojnog Siniše Palma pokopano, a da prije toga nije obavljena obdukcija, što se obično radi u slučajevima suicida. Da je to urađeno i da je objavljen nalaz patologa o uzrok smrti, spekulacije koje sada kruže gradom i dovode u pitanje da je riječ o samoubojstvu, bile bi izbjegnute.